《戏廓然》
宋代·释德洪

久不对睿语，便觉牙颊强。独行溪山间，清鹄失群伴。

温软闻吴音，攀翻忽东向。试问识睿否，客曰甚无恙。

但遭吕吴兴，拽手不少放。欲使开笑齿，说法人天上。

掉头掣肘去，不顾西兴浪。登舟翻然行，万众皆目断。

平生勇于道，气韵真迈往。安肯逐儿辈，低首投世网。

但恐吕望之，追法薛廷望。茶盐以加之，趁出白云嶂。

要看呵佛祖，瘦拳捉藜杖。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。